Beurtkrag na fase 4 aangepasKusile-kragstasie. (Foto: Leo za1 / © Rute Martins van Leoa’s Photography via Wikimedia Commons) Fase 4-beurtkrag sal nou Maandag tussen 17:00 en 22:00 ingestel word ná ’n verdere verlies van 720 MW opwekkingskapasiteit nadat eenheid 2 van die Kusile-kragsentrale vroeër vandag uitgeskop het. Die eenheid is intussen weer in werking en sal gedurende die nag tot volle kapasiteit laai. Beurtkrag sal na verwagting Dinsdag weer tot fase 3 verlaag word, soos vroeër deur Maroela Media berig. “Eskom sal voortgaan om die stelsel noukeurig dop te hou en aanpassings te doen. Enige veranderinge sal soos nodig bekendgemaak word.” Eskom se drie opwekkingseenhede – onderskeidelik by die Hendrina-, Tutuka- en Kriel-kragsentrale is sedert vanoggend weer in werking gestel, terwyl ’n eenheid by sy Arnot-kragsentrale vir herstelwerk van lyn gehaal is. Altesame 1 904 MW word tans aan beplande instandhouding afgestaan, terwyl nog 17 255 MW kapasiteit weens ander probleme onbeskikbaar is. “Eskom wil lede van die publiek daaraan herinner dat beurtkrag slegs as laaste uitweg ingestel word om die nasionale netwerk te beskerm. Ons doen dus ’n beroep op alle Suid-Afrikaners om voort te gaan om elektrisiteit spaarsaam te gebruik, veral tussen 05:00 en 09:00 en 16:00 tot 22:00.”